KOMMISSIONENS AFGØRELSE af 19. februar 1996 om afslutning af antidumpingproceduren vedrørende importen af bomuldsstof med oprindelse i Den Kinesiske Folkerepublik, Indien, Indonesien, Pakistan og Tyrkiet (96/167/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 1251/95 (2), særlig artikel 23,
under henvisning til Rådets forordning (EØF) nr. 2423/88 af 11. juli 1988 om beskyttelse om dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (3), senest ændret ved forordning (EF) nr. 522/94 (4), særlig artikel 5 og 9,
efter konsultationer i Det Rådgivende Udvalg, og
ud fra følgende betragtninger:
I. PROCEDURE
(1) Kommissionen modtog i september 1993 en klage fra udvalget for bomulds- og dermed beslægtede tekstilindustrier i EØF (Eurocoton) vedrørende importen af bomuldsstof med oprindelse i Den Kinesiske Folkerepublik, Indien, Indonesien, Pakistan og Tyrkiet. Klagen blev indgivet på vegne af producenter af den pågældende vare, hvis produktion påstås at udgøre hovedparten af den samlede produktion af bomuldsstof i Fællesskabet. Klagen indeholdt beviser for, at der fandt dumping sted og forvoldtes væsentlig skade som følge heraf, hvilket blev anset for tilstrækkeligt til at begrunde iværksættelsen af en procedure. Kommissionen offentliggjorde en meddelelse i De Europæiske Fællesskabers Tidende (5) om indledning af en antidumpingprocedure vedrørende importen til Fællesskabet af bomuldsstof med oprindelse i Den Kinesiske Folkerepublik, Indien, Indonesien, Pakistan og Tyrkiet, og som henhører under KN-kode 5208 11 10 til 5212 25 90.
(2) Kommissionen underrettede officielt de eksportører og importører, som den vidste var berørt af sagen, samt repræsentanter for eksportlandene og klagerne og gav de direkte berørte parter lejlighed til at tilkendegive deres synspunkter skriftligt og anmode om at blive hørt mundtligt.
(3) På grund af omfanget af oplysninger og en kompliceret undersøgelse varede proceduren længere end den normale periode på et år som omhandlet i artikel 7, stk. 9, i forordning (EØF) nr. 2423/88.
II. TILBAGETRÆKNING AF KLAGEN OG AFSLUTNING AF PROCEDUREN
(4) De klagende fællesskabsproducenter trak formelt klagen vedrørende importen af bomuldsstof med oprindelse i Den Kinesiske Folkerepublik, Indien, Indonesien, Pakistan og Tyrkiet tilbage. Kommissionen fastslog, at en afslutning af proceduren i den forbindelse ikke ville være til skade for Fællesskabets interesser.
(5) Under disse omstændigheder kan antidumpingproceduren vedrørende importen af bomuldsstof med oprindelse i Den Kinesiske Folkerepublik, Indien, Indonesien, Pakistan og Tyrkiet afsluttes, uden at det er nødvendigt at indføre beskyttelsesforanstaltninger.
(6) Det Rådgivende Udvalg er blevet hørt og gjorde ikke indsigelse.
(7) Interesserede parter blev underrettet om de vigtigste kendsgerninger og betragtninger, på grund af hvilke Kommissionen agtede at afslutte proceduren og fik lejlighed til at fremsætte bemærkninger hertil -
TRUFFET FØLGENDE AFGØRELSE:
Eneste artikel
Antidumpingproceduren vedrørende importen af bomuldsstof med oprindelse i Den Kinesiske Folkerepublik, Indien, Indonesien, Pakistan og Tyrkiet afsluttes.
Udfærdiget i Bruxelles, den 19. februar 1996.